**EELNÕU 2022/78**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | JK |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

OTSUS

### 28. aprill 2022 nr

Viljandi Linnavolikogu 26.08.2021 otsuse nr 246

„Sihtasutuse Holstre-Polli Vabaajakeskus tegevuse lõpetamine“

muutmine

Viljandi Linnavolikogu võttis 26.08.2021 vastu otsuse nr 246 „Sihtasutuse Holstre-Polli Vabaajakeskus tegevuse lõpetamine“, milles volikogu otsustas lõpetada pealkirjas nimetatud sihtasutuse. Otsuse aluseks oli Viljandi Vallavalitsuse 04.03.2021 kiri, milles tehti Viljandi linnale ettepanek lõpetada SA-se Holstre-Polli Vabaajakeskus tegevus.

Sama otsuse lisas sõlmisid Viljandi Linnavalitsus ja Viljandi Vallavalitsus kokkuleppe, millest nähtub, et kui Viljandi vald asutab uue sihtasutuse, mille tegevusala on sama, mis praegusel SA‑l Holstre-Polli Vabaajakeskus ning vara on võimalik üle anda loodavale sihtasutusele, tagab vald muuhulgas, et Viljandi linna elanikel on aadressil Holstre-Polli Spordikeskus (katastritunnus 57002:001:0027), Viisuküla, Viljandi vald, Viljandi valla elanikega samaväärsed sportimise ja vaba aja veetmise võimalused olemasolevas mahus.

Viljandi Vallavolikogu 29.12.2021 otsusega nr 17 „Sihtasutuse Holstre-Polli Spordikeskus asutamine“ asutas Viljandi vald uue sihtasutuse Holstre-Polli Spordikeskus, mille eesmärgiks on oma vara valitsemise ja kasutamise kaudu liikumisharrastus-, vabaajaveetmis-, treening-, võistlus- ja koolituskeskuse arendamine ning haldamine, pakkumaks võimalusi loodushariduslikuks tegevuseks, harrastus- ja tippspordiga tegelemiseks ning aktiivse puhkuse veetmiseks looduses.

Sihtasutus Holstre-Polli Vabaajakeskus on saanud Kultuuriministeeriumilt toetust perioodil 2019‑2022 summas 80 000 eurot regionaalsete tervisespordikeskuste toetamise taotlusvoorust määruse „Regionaalsete tervisespordikeskuste väljaarendamise toetamise tingimused ja kord perioodil 2019–2022" alusel.

Viljandi valla poolt tehtud asjaajamiste käigus selgus asjaolu, et sihtasutust ei saa lõpetada, vaid see tuleb ühendada uue sihtasutusega, kelle omandisse läheb muuhulgas ka olemasolev taristu. Vastasel juhul tuleb eelpoolnimetatud toetussumma tagasi maksta.

Eeltoodud põhjused on asjaoluks, miks tuleb muuta eelmise aasta augustis tehtud otsust.

Toetuse tagasimakse vältimiseks tuleb Viljandi valla ja Viljandi linna asutatud SA Holstre‑Polli Vabaajakeskus ühendada Viljandi valla poolt asutatud sihtasutusega Holstre-Polli Spordikeskus.

Kohaliku omavalitsuse korralduse seaduse § 22 lõike 1 punkti 25 ja sihtasutuste seaduse § 61 alusel Viljandi Linnavolikogu

**o t s u s t a b:**

1. Muuta Viljandi Linnavolikogu 26.08.2021 otsuse nr 246 „Sihtasutuse Holstre-Polli Vabaajakeskus tegevuse lõpetamine“ punkti 1 ja sõnastada see järgmiselt:

„Nõustuda, et Sihtasutus Holstre-Polli Vabaajakeskus (registrikood 90013555; ühendatav sihtasutus) ühendatakse sihtasutusega Holstre-Polli Spordikeskus (registrikood 90015577; ühendav sihtasutus), mille tulemusena ühendatav sihtasutus lõpeb ning kogu selle vara, sealhulgas õigused ja kohustused, lähevad üle ühendavale sihtasutusele.“

2. Muuta Viljandi Linnavolikogu 26.08.2021 otsuse nr 246 „Sihtasutuse Holstre-Polli Vabaajakeskus tegevuse lõpetamine“ punkti 2 ja sõnastada see järgmiselt:.

„Viljandi Linnavalitsusel viia läbi koostöös Viljandi Vallavalitsusega sihtasutuse ühendamise menetlus.“

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Ene Rink

**Esitatud:** 04.04.2022

**Esitaja:** Viljandi Linnavalitsus **Ettekandja:** Ene Rink

**Lk arv:** 4

**Hääletamine:** koosseisu häälteenamus

Seletuskiri

**Viljandi Linnavolikogu 26.08.2021 otsuse nr 246**

**„Sihtasutuse Holstre-Polli Vabaajakeskus tegevuse lõpetamine“.**

**muutmine**

Eelnõu eesmärk on nõustuda SA Holstre-Polli Vabaajakeskus ühendamisega asutatud SA-ga Holstre-Polli Spordikeskus. Viljandi linn on SA Holstre-Polli Vabaajakeskus üks asutajaid.

Viljandi Linnavolikogu võttis 26.08.2021 vastu otsuse nr 246 „Sihtasutuse Holstre-Polli Vabaajakeskus tegevuse lõpetamine“, mille aluseks oli Viljandi Vallavalitsuse kiri 04.03.2021.

Kirjas tegi vald linnale ettepaneku, milles selgitab, et vald arutas oma 25.02.2021 istungil SA-ga Holstre-Polli Vabaajakeskus seonduvaid küsimusi ja probleeme. SA Holstre-Polli Vabaajakeskus vajab suuremaid ja täiendavaid investeeringuid, et tagada sihtasutuse jätkusuutlikkus ja toimimine. Viljandi Vallavolikogu hinnangul panustab käesoleval ajal Viljandi vald sihtasutusse rohkem kui Viljandi linn. Viljandi vald oleks valmis veel rohkem panustama, kui tegemist oleks ainult Viljandi vallale kuuluva sihtasutusega. Viljandi Vallavolikogu jõudis oma arutelus seisukohale, et asjakohane on teha Viljandi linnale ettepanek lõpetada SA Holstre-Polli Vabaajakeskus tegevus. Viljandi vald asutab uue sihtasutuse, mille tegevusala oleks sama, mis praegusel sihtasutusel ning vara oleks võimalik üle anda loodavale sihtasutusele.

Käesolevaks ajaks on sihtasutus Holstre-Polli Spordikeskus asutatud ja äriregistris registreeritud (registrikood 90015577, aadress Viljandi maakond, Viljandi vald, Viisuküla, Holstre-Polli spordikeskus/1, 69607).

SA Holstre-Polli Vabaajakeskus on saanud Kultuuriministeeriumilt toetust perioodil 2019‑2022 summas 80 000 eurot, regionaalsete tervisespordikeskuste toetamise taotlusvoorust, määruse „Regionaalsete tervisespordikeskuste väljaarendamise toetamise tingimused ja kord perioodil 2019–2022" alusel (edaspidi määrus).

Määruse § 6 lg 3 sätestab, et toetuse maksimaalne osakaal projekti abikõlblikest kuludest on 50%.

Vähemalt 50% taotluses esitatud projekti abikõlblikest kuludest peab toetuse saaja katma oma- või kaasfinantseerimise vahenditest.

Toetussumma SA-le Holstre-Polli Vabaajakeskus perioodil 2019-2022 kokku oli 160 000 eurot, sellest Kultuuriministeeriumilt 80 000 eurot, Viljandi vallalt 40 000 eurot (10 000 eurot aastas) ja Viljandi linnalt 40 000 (10 000 eurot aastas) eurot.

Valla esindaja suhtles vajalike toimingute tegemiseks muuhulgas ka Kultuuriministeeriumiga ning selgus asjaolu, et sihtasutust ei saa lõpetada, vaid see tuleb ühendada uue sihtasutusega, mille omandisse läheb muuhulgas ka olemasolev taristu, vastasel juhul nõutakse makstud toetussumma tagasi. Tulenevalt asjaolust, et sihtasutusel ei ole selliseid rahalisi vahendeid, et toetussummat (80 000 eurot) tagasi maksta on suure tõenäosusega tagasimaksjaks sellisel juhul kohalikud omavalitsused (Viljandi linn ja Viljandi vald).

Määruse § 19 lõike 1 punkti 7 alusel teeb toetuse andja otsuse toetuse tagasinõudmise kohta kaalutlusõiguse kohaselt muuhulgas juhul, kui toetuse saaja suhtes on algatatud likvideerimismenetlus.

Eeltoodust tulenevalt ja vältimaks võimalikku toetussumma tagasinõudmist Kultuuriministeeriumi poolt, palub Viljandi vald võimalikult kiiresti Viljandi Linnavolikogul muuta 26.08.2021 otsust nr 246 „Sihtasutuse Holstre-Polli Vabaajakeskus tegevuse lõpetamine“ selliselt, et linnavolikogu nõustub Sihtasutuse Holstre-Polli Vabaajakeskus (registrikood 90013555) ühendamisega asutatud sihtasutusega Holstre-Polli Spordikeskus (registrikood 90015577).

Kulusid või tulusid linnale sihtasutuse ühendamine otseselt ei tekita. Kulud, mis on seotud ühinemisega, kannab sihtasutus ise oma käibevahenditest.

Sihtasutuste seaduse § 61 lõike 1 kohaselt sihtasutus (ühendatav sihtasutus) võib ühineda teise sihtasutusega (ühendav sihtasutus) nende põhikirjades ettenähtud juhtudel. Ühendatav sihtasutus loetakse lõppenuks.

Sama seaduse § 61 lõike 3 järgi toimub ühinemine likvideerimismenetluseta ning lõike 4 järgi ühinemise korral läheb ühendatava sihtasutuse vara üle ühendavale sihtasutusele.

(allkirjastatud digitaalselt)

Ene Rink

linnasekretär